Document ID: /roh_data/filtered/fineweb-2-filterrobots_roh.jsonl.gz/53383

Las interpresas svizras èn per gronda part pessimisticas en vista a la crisa da corona. Quai constatescha il Post da perscrutaziun da la conjunctura KOF da l'ETH Turitg.
Pertutgadas da la pandemia sajan bunamain tut ils secturs da l’economia. Fitg difficila saja la situaziun tar il commerzi en detagl, scriva il KOF. Ed er la gastronomia pateschia fitg – er perquai ch'il turissem saja fitg limità.
Relativamain bun giaja anc cun la branscha da construcziun. Quai almain cumpareglià cun ils ulteriurs secturs. La reserva da lavur na tanschia però er betg uschè ditg sco pli baud. In'autra branscha che possia anc profitar dals emprims mais da l’onn èn las interpresas ch'elavuran rauba. Dentant quintian er quellas ch'i dettia be pli paucas incumbensas il proxim temp.